大熱息於官亭
作者：孔武仲
朝代：宋

paragraphs: 大暑投官亭，堂皇已頽折。
盤桓倚門戶，坐以一筦席。
昊天多清風，至此何慳惜。
及我無分寸，揮汗已盈尺。
較之渴仆長途間，猶賴此中容少息。
嗟我不如亭前馬，穩嚼青芻柳陰下。
又不如東家養畫眉，雕籠彩畫近簾帷。
一身擾擾南復北，凌寒涉暑常奔馳。
寒猶幸可沃以酒，暑真可畏非良時。